SL Uradni list Evropske unije C 92/45

Tožba, vložena 20. februarja 2008 – Polimeri Europa in Eni proti Komisiji

(Zadeva T-103/08)

(2008/C 92/88)

Jezik postopka: italijanščina

Stranke

Tožeči stranki: Polimeri Europa SpA (Brindisi, Italija), Eni SpA (Rim, Italija) (zastopniki: M. Siragusa, G. M. Roberti, F. Moretti, I. Perego, F. Cannizzaro, V. Ruotolo, V. Larocca in D. Durante, odvetniki)

Tožena stranka: Komisija Evropskih skupnosti

Predlogi tožečih strank

— Odločbo naj se v razglasi za nično v celoti ali v delu, zlasti kjer se nanaša na tožeče stranke, z vsemi posledicami na višino globe;

— podredno, odpravi ali zmanjša naj se globo;

— Komisiji naj se naloži plačilo stroškov, dajatev in honorarjev.

Tožbeni razlogi in bistvene trditve

Komisija je z Odločbo z dne 5. decembra 2007, C(2007) 5910 konč., v zadevi CONP/F/38629 – Kloroprenski kavčuk (v nadaljevanju: CR in Odločba), ugotovila, da sta družbi Polimeri Europa in Eni, skupaj z drugimi podjetji, solidarno odgovorni za kršitev člena 81 ES, ker sta se (i) sporazumeli glede razdelitve in stabilizacije trgov, tržnih in prodajnih deležev, glede (ii) določitve in povišanja cen kloroprenskega kavčuka ter minimalnih cen, glede (iii) razdelitve strank in zaradi (iv) izmenjave zaupnih poslovnih informacij.

V utemeljitev svoje tožbe, s katero se izpodbija ta odločba, družbi Polimeri Europa in Eni odločbi očitata naslednje vsebinske napake:

— Kršitev člena 81 ES in pomanjkljivo obrazložitev, ker se družbi Eni nalaga odgovornost za dejanja hčerinske družbe. V tej zvezi navajata, da družbi materi ni mogoče pripisati odgovornosti zgolj zaradi njenega 100-odstotnega lastniškega kapitala. Poleg tega naj tožena stranka ne bi pravilno ocenila dejavnikov, ki so kazali na dejansko neodvisnost hčerinske družbe glede na njeno družbo mater.

— Neskladnost z dopisom, s katerim se je zaključil postopek zoper družbo Syndial S.p.A. (v nadaljevanju: Syndial), odgovorno za CR posle do 1. januarja 2002, in kršitev pravice do obrambe.

— Kršitev člena 81 ES in pomanjkljivo obrazložitev, ker se je družbi Polimeri Europa zmotno pripisalo odgovornost za dejstva, ki izhajajo iz obdobja, v katerem je druga družba, ne pa Polimeri Europa, obvladovala posel s CR.

— Nezadostno in protislovno obrazložitev, pomanjkljiv dokazni postopek in kršitev člena 81 ES glede ocene dejstev in dokazov.

— Nezadostno in protislovno obrazložitev Odločbe, pomanjkljiv dokazni postopek in kršitev člena 81 ES glede presoje kršitve kot edine in trajajoče.

— Napačen izračun obdobja trajanja kršitve glede na razpoložljive dokaze.

Tožeči stranki trdita, da je naložena globa nezakonita zaradi kršitve člena 81 ES, člena 23 Uredbe št. 1/2003 ter Smernic za izračun globe.

V tej zvezi očitata kršitev načela sorazmernosti, s tem ko so bila naložena povišanja zaradi ponavljajoče kršitve, z namenom, da se doseže odvračalni učinek, ter nezadostno utemeljitev glede neupoštevanja olajševalnih okoliščin zaradi pasivne ali nepomembne vloge pri kršitvi, omejene udeležbe pri protipravnem dejanju, prenehanju take vloge in neizpolnitve dogovorov. Družbi Polimeri Europa in Eni nadalje očitata, da se za zmanjšanje globe v smislu teh Smernic ni upoštevalo sodelovanja družb Syndial in Polimeri Europa.

Tožeči stranki nazadnje uveljavljata kršitev člena 81 ES in Obvestila Komisije o imuniteti pred globami in zmanjšanju glob v primeru kartelov, ker je Komisija napačno ocenila vrednost dokazov, ki sta jih predložili družbi Syndal in Polimeri Europa in zavrnila znižanje globe v smislu tega obvestila.